Document ID: /roh_data/filtered/fineweb-2-filterrobots_roh.jsonl.gz/43874

Dapi che l’obligatori da mascras vala bunamain dapertut, vai mender cun la Sursilvana da 25 onns. Sch’ella ha da purtar ina mascra survegn ella savens in'attatga da panica.
Jau na tegn betg ora quai. Jau hai er schon stuì sortir dal tren.
La raschun: Tamara Carigiet ha pliras malsognas psichicas. Tranter auter ADHS, il sindrom borderline ed in disturbi da stress posttraumatic.
Egliadas nauschas ed aviras
Tamara Carigiet chapescha ch’ins mira sin ina persuna che na porta betg ina mascra. Las bleras persunas miran fitg nausch u claman perfin aviras, di ella. E damai che l’obligatori vala bunamain dapertut vegn ella trasora confruntada cun quai. Per evitar quellas situaziuns giaja ella strusch pli ord chasa. Uschia giavischa ella simplamain dapli solidaritad dals concarstgauns.
Il quart emprendissadi
La giuvna da Dardin en la Surselva fa uss il quart emprendissadi. Tschels trais ha ella stuì rumper giu pervi da sias malsognas psichicas. Quella giada duai dentant esser auter:
Uss hai jau finalmain miu emprendissadi che jau vi far, che jau fatsch gugent e lura schabegia quai (la pandemia). E lura han ins schon il sentiment: daco? Ma i va vinavant e quai dumagnain nus schon atras.
Era homeschooling ha l'entschatta fatg mal il venter a Tamara Carigiet. Uss haja ella dentant chattà in bun ritmus ed emprendì quant impurtant che pausas èn per ella.
Nagina stagiun da skis
Ir cun skis è in grond hobi da Tamara Carigiet. Ma ella di ch'ella na vegnia questa stagiun betg ad ir cun skis. Er en ils territoris da skis vala numnadamain en blers lieus in obligatori da mascras. Ils auters skiunz e skiunzas vegnian tuttina a mirar, sdiavlar e clamar aviras, manegia ella e per quai n'ha ella betg forza.
Jau ditg: Lura mo giai vus. Jau fatsch insatge auter. Jau hai mes animals.
Lur chaun e las vatgas da ses bab, ch'è pur, èn fitg impurtants per ella. Ils animals dattan forza a Tamara Carigiet – cunzunt en temps betg uschè simpels.